होली के अवसर पर सीतापुर जाय का मौका लगा तौ अवधी के नाम चीन्ह कवि लोगन से मुलाकात भई. उनहीं मा एक युवा कवि पुरवा दासा पुर जिला-सीतापुर निवासी कवि भूपेंद्र दीक्षित हैं , जिन केर जन्म ३० जून १९६६ मां भवा रहै , उइ आजु काल्हि समाज सेवा औ स्वतंत्र लेखन मां व्यस्त रहत हैं, इनकेर अवधी काव्य संग्रह “दुइ पात” अबहीं प्रेस मां है , यहि के अलावा भूपेंद्र जी केर निरी रचनाएँ पत्र पत्रिकन मां छपती रहती हैं. इनकेर समसामयिक कविता हिंदी औ अवधी दोनौं मां सुनै का मिलति हैं, एक बानगी देखै…
जमाना जालिम है
है जबर्दस्त सरकार , जमाना जालिम है .
शासन करैं हैलीकाप्टर औ कार, जमाना जालिम है.
हर चौराहे पर लगे मुखौटा,
दीन दुखिन का कोऊ न साथी ,
का करैं आपन सिक्का खोटा ,
लात चलावैं घोड़ा- हाथी ,
लुच्चे लफंगे बनिगे सब ,
जनता के पहिरेदार , जमाना जालिम है ..
गाँवन का है बुरा हाल ,
कोऊ न उनका पुरसा हाल.
जेबैं भरैं , भरैं घर कोठी ,
जनता कै कौन उठावैं सवाल .
छूंछे खम्भा ठाढ़ ,
ना बिजली ना है तार, जमाना जालिम है .
भ्रष्टाचारिन का है बोलबाला ,
ईमान-धरम का है मुँह है काला .
वर्दी वाले गुंडा घूमैं ,
आम आदमी के घर पर ताला .
अपराधी छुट्टा घूमैं.
अपराध करत चहुँवार , जमाना जालिम है .
सत्य अहिंसा पर जो चलिहैं
वाहिका घर फूंका जाई ,
बात न्याय की जो करिहे ,
जेल मां ऊ ठूंसा जाई ,
गर- बिटवन की इज्ज़त ,
तौ रोजै होय तार – तार , जमाना जालिम है .
– भूपेंद्र दीक्षित
१६९, प्रतिभा निवास , सीतापुर , (उ.प्र.)
नोट : यहि पोस्ट क ज्योत्स्ना पांडेय जी पोस्ट किहे रहीं, मुला ब्लागर से वर्डप्रेस पै लावै म तकनीकी वजह से पोस्टेड बाई म उनकै नाव नाहीं आय सका, ब्लागर वाले ब्लाग पै अहै, यहिबरे ई नोट लिखत अहन! सादर; अमरेन्द्र ..
awa_Deva awa_Deva hin_Deva awa_Deva awa_Deva awa_Deva awa_Deva bho_Deva hin_Deva awa_Deva hin_Deva awa_Deva awa_Deva mag_Deva bho_Deva awa_Deva awa_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva mag_Deva awa_Deva awa_Deva awa_Deva awa_Deva awa_Deva